Document ID: 32007D0079

ΑΠΌΦΑΣΗ ΤΗΣ ΕΠΙΤΡΟΠΉΣ
της 31ης Ιανουαρίου 2007
για την τροποποίηση της απόφασης 2006/415/ΕΚ για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά στην Ουγγαρία
[κοινοποιηθείσα υπό τον αριθμό Ε(2007) 325]
(Κείμενο που παρουσιάζει ενδιαφέρον για τον ΕΟΧ)
(2007/79/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (3), και ιδίως το άρθρο 66 παράγραφος 2,
Εκτιμώντας τα ακόλουθα:
(1)
Στην οδηγία 2005/94/ΕΚ καθορίζονται μέτρα για την καταπολέμηση της γρίπης των πτηνών και καταργείται η οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων (4), από την 1η Ιουλίου 2007.
(2)
Καθώς τελική ημερομηνία για τη μεταφορά της οδηγίας 2005/94/ΕΚ στην εθνική νομοθεσία έχει οριστεί η 1η Ιουλίου 2007, η απόφαση 2006/415/ΕΚ της Επιτροπής, της 14ης Ιουνίου 2006, για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά στην Κοινότητα και την κατάργηση της απόφασης 2006/135/ΕΚ (5), καθώς και η απόφαση 2006/416/ΕΚ της Επιτροπής, της 14ης Ιουνίου 2006, σχετικά με τη λήψη ορισμένων προσωρινών μέτρων λόγω της γρίπης των πτηνών υψηλής παθογονικότητας στα πουλερικά ή άλλα πτηνά σε αιχμαλωσία στην Κοινότητα (6), εκδόθηκαν εν αναμονή της μεταφοράς της προαναφερθείσας οδηγίας. Οι εν λόγω αποφάσεις ισχύουν έως τις 30 Ιουνίου 2007.
(3)
Στην απόφαση 2006/415/ΕΚ καθορίζονται ορισμένα μέτρα προστασίας που πρέπει να εφαρμόζονται σε περίπτωση εμφάνισης εστιών γρίπης των πτηνών υψηλής παθογονικότητας σε πουλερικά στο έδαφος ενός κράτους μέλους που προκαλείται από τον υψηλής παθογονικότητας ιό Α του υποτύπου H5, με σκοπό την πρόληψη της εξάπλωσης της γρίπης των πτηνών στα τμήματα της Κοινότητας που δεν έχουν πληγεί από τη νόσο μέσω της μετακίνησης των πτηνών καθώς και προϊόντων τους.
(4)
Η Ουγγαρία κοινοποίησε στην Επιτροπή την εμφάνιση εστίας H5N1 σε πουλερικά που βρίσκονται στο έδαφός της και έλαβε τα κατάλληλα μέτρα όπως προβλέπεται στην απόφαση 2006/415/ΕΚ, συμπεριλαμβανομένου του καθορισμού περιοχών Α και Β όπως προβλέπεται στο άρθρο 4 της εν λόγω απόφασης.
(5)
Η Επιτροπή εξέτασε τα μέτρα αυτά σε συνεργασία με την Ουγγαρία και είναι ικανοποιημένη από το γεγονός ότι τα σύνορα των περιοχών Α και Β που καθορίστηκαν από την αρμόδια αρχή του οικείου κράτους μέλους βρίσκονται σε επαρκή απόσταση από το ακριβές σημείο της εστίας. Συνεπώς, μπορούν να επικυρωθούν οι περιοχές A και B της Ουγγαρίας και να καθοριστεί η διάρκεια του καθορισμού των εν λόγω περιοχών.
(6)
Επομένως, είναι αναγκαίο να τροποποιηθεί ανάλογα η απόφαση 2006/415/ΕΚ.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2006/415/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 31 Ιανουαρίου 2007.

Labels: 3
0
18
6